# Pencerdd: Cynllun datblygu i gyw-gynganeddwyr

# **Galwad Agored**

**Dyddiad Cau ymgeisio:**

12:00 pm hanner dydd, dydd Llun 20 Ionawr 2025

Mae Llenyddiaeth Cymru yn falch o gynnig ein cynllun datblygu, Pencerdd, unwaith eto eleni. Mae Pencerdd yn gynllun blwyddyn o hyd i feithrin lleisiau a safbwyntiau o bob math o fewn Cerdd Dafod. Caiff y rhaglen ei gynnig mewn partneriaeth â Chymdeithas Barddas.

Wyt ti’n gynganeddwr lled-newydd? Liciet ti gyfle i ganolbwyntio ar y grefft am flwyddyn gan fynd amdani a dysgu o ddifri? Os felly, darllen ymlaen...

Rydym yn cynnig cyfle i bum bardd ddatblygu eu sgiliau fel cynganeddwyr trwy raglen Pencerdd. Nod y cynllun hwn yw rhoi hwb i Benceirddiaid y dyfodol. Gobeithiwn y bydd y gefnogaeth ddwys yn galluogi i leisiau a safbwyntiau newydd yng nghrefft y gynghanedd ddod i’r amlwg.

Mae’r rhaglen yn cynnig cwrs preswyl pwrpasol, cefnogaeth unigol a gweithdai dwys fydd yn mireinio sgiliau a chodi hyder y beirdd yn y grefft o gynganeddu; y nod yw y byddant yn meithrin eu mynegiant personol eu hunain o fewn iaith Cerdd Dafod.

Bydd ein beirdd yn mynd ymlaen i eirioli dros y grefft arbennig hon, gan blannu hadau cynghanedd ymysg grwpiau a chymdeithasau eraill.

Mae’r rhaglen blwyddyn o hyd yn rhad ac am ddim, a bydd yn rhedeg rhwng Ebrill 2025 a Mawrth 2026.

Bydd carfan Pencerdd (y Disgyblion) yn:

* Cychwyn ar y flwyddyn gyda [chwrs preswyl](https://www.tynewydd.cymru/cwrs/cynganeddu-gydar-cewri/) yng Nghanolfan Ysgrifennu Tŷ Newydd rhwng dydd Llun, 14 Ebrill 2025 a dydd Gwener 18 Ebrill 2025 dan ofal y Prifeirdd Mererid Hopwood a Ceri Wyn Jones.
* Derbyn cyfres o bedwar gweithdy cynganeddu pellach dros Zoom yn ystod blwyddyn y cynllun (Ebrill 2025 – Mawrth 2026) fydd yn edrych ar nodweddion penodol o’r grefft.
* Derbyn 5 sesiwn un-i-un hyd at ddwy awr dros Zoom (neu wyneb yn wyneb os yn lleol) gyda’u hathrawon barddol.
* Derbyn 10 sesiwn Stafell Sgwennu rhithiol, sef sesiwn anffurfiol dan arweiniad bardd gwadd; ble bydd y bardd yn darllen eu cerddi a siarad am eu taith i farddoni a chynganeddu neu yn creu gofod i’r garfan rannu eu cerddi.
* Derbyn tanysgrifiad i gylchgrawn Barddas am flwyddyn.

Bydd disgwyl i feirdd Pencerdd:

* Ymdrechu i gofrestru mewn dosbarthiadau cynganeddu lleol (neu ddigidol), i gyfoethogi’r profiad o ddysgu yn ystod y flwyddyn.
* Ymrwymo i’r rhaglen blwyddyn o hyd gan fynychu’r sesiynau sydd wedi eu trefnu iddynt (yn cynnwys y cwrs preswyl yn Nhŷ Newydd ar ei hyd).
* Eirioli dros y gynghanedd o fewn eu cymuned eu hunain ar ddiwedd y cyfnod er mwyn i fwy ddysgu am y gynghanedd. Gallai hyn fod ar ffurf gweithdy, sgwennu erthygl yn adrodd hanes eu blwyddyn neu drefnu talwrn. Mae croeso i bob cyfrannwr gynnig eu syniadau eu hunain.
* Helpu Llenyddiaeth Cymru a Barddas i hyrwyddo’r cynllun a chasglu effaith drwy gynnig adborth a dyfyniadau ar gyfer astudiaethau achos, erthyglau ac ati.

## **Y Broses Ymgeisio**

Mae’r broses ymgeisio yn syml:

* Bydd yr alwad ar agor rhwng 13 Rhagfyr 2024 ac 20 Ionawr 2025
* Bydd Panel o arbenigwyr yn dethol 5 bardd y rhaglen
* Bydd Llenyddiaeth Cymru yn cyhoeddi enwau beirdd cynllun Pencerdd erbyn diwedd Chwefror 2025

I ymgeisio clicia ar y ddolen hon: [Ffurflen gais Pencerdd](https://www.surveymonkey.com/r/8W6VL83) neu mae’r ffurflen gais ar gael mewn fersiynau [print bras a dyslecsia gyfeillgar.](https://www.llenyddiaethcymru.org/ein-prosiectau/pencerdd/pencerdd-dogfennau-hygyrch/)

Dyma’r cwestiynau y bydd angen eu hateb:

1. Enw, cyfeiriad ac e-bost
2. Beth yw eich profiad o’r gynghanedd hyd yma? Er enghraifft ydych chi wedi cael rhai gwersi cynganeddu, wedi mynychu cwrs cynganeddu yng Nghanolfan Tŷ Newydd neu wedi bod yn dysgu eich hun gyda llyfrau? (dim mwy na 250 gair)
3. Pam yr hoffech chi fod yn rhan o’r cynllun? (dim mwy na 300 gair)
4. Sut rydych chi’n lais newydd ym myd barddoniaeth Gymraeg a’r gynghanedd yn eich barn chi? (dim mwy na 300 gair)
5. Gyda pha gymuned y byddech chi am rannu eich dysg ar ddiwedd y flwyddyn – a sut (dim mwy na 300 gair)
6. Cyflwynwch dair cerdd gennych (does dim angen iddynt fod mewn cynghanedd llawn)

## **Pwy sy’n cael ymgeisio?**

Mae’r cynllun hwn yn agored i unrhyw fardd dros 18 oed sy’n lled-newydd i’r grefft o gynganeddu. Gwyddwn fod amrediad eang iawn o allu o fewn y grefft o gynghanedd – a croesawn sgwrs gyda darpar ymgeiswyr i drafod os mai dyma’r cyfle cywir i chi ar eich taith gynganeddol.

Nodwch os gwelwch yn dda na fedrwn yn anffodus dderbyn y canlynol ar y rhaglen:

* Awduron fydd yn derbyn cefnogaeth Llenyddiaeth Cymru drwy raglenni datblygu a mentora eraill yn 2025 – 2026;
* Myfyrwyr llawn amser;
* Aelodau staff Llenyddiaeth Cymru, Barddas a Chyngor Celfyddydau Cymru.

Am fwy o wybodaeth, neu am sgwrs anffurfiol am y cyfle hwn, cysylltwch â [mared@llenyddiaethcymru.org](mailto:mared@llenyddiaethcymru.org)